ཨ་རིའི་སྲིད་འཛིན་གཞོན་པ་ཕེན་སི་མཆོག་གི་དུས་ཡུན་སྐར་མ༤༠ལྷག་གི་གཏམ་བཤད་དེ་ཨ་རྒྱའི་ལོ་རྒྱུས་ལ་ཕྱི་མིག་གི་ཚུལ་གྱིས་མགོ་བརྩམས་ཡོད་ལ།དེ་ཡང་ལོ་ངོ༢༤༠འི་ཡར་སྔོན་ཨ་མེ་རི་ཀའི་རང་དབང་དམག་འཁྲུག་གི་རྗེས་དང་།མན་ཇུ་གོང་མའི་དུས་སྐེད་དུ་རྒྱ་ནག་པས་ཨ་རིའི་ལྤགས་རིགས་དང་དཀར་པོ་ཆིག་ཐུབ་སོགས་བཅའ་དངོས་ཀྱིས་གང་བའི་གྲུ་གཟེངས་ལ་དགའ་བསུ་བྱས་ཚུལ་དང་།དེ་ནས་རྒྱལ་ཁབ་བརྒྱད་ཀྱི་མཉམ་འབྲེལ་དམག་གིས་མན་ཇུ་ལ་བཙན་འཛུལ་བྱས་ཏེལོ་བརྒྱའི་ངོ་ཚ་རེག་པཟེར་བའི་སྐབས་སུ།ཨ་རི་མཉམ་འབྲེལ་དམག་དཔུང་ནང་ཞུགས་མེད་པ་མ་ཟད།ད་དུང་མན་ཇུའི་བདག་དབང་ལ་སྲུང་སྐྱོབ་དང་རྒྱབ་སྐྱོར་བྱས་ཚུལ།དུས་རབས་ཉི་ཤུ་བའི་འགོར།ཨ་རིའི་ཡེ་ཤུའི་ཆོས་པ་མང་པོ་མན་ཇུའི་ལྷོ་རྒྱུད་རྒྱ་མཚོའི་ངོགས་ཀྱི་ས་ཁུལ་ཁག་ཏུ་ཕེབས་ནས།ཆོས་པ་དེ་ཚོས་རྒྱ་ནག་པར་དད་མོས་བསྐྱལ་བའི་མ་ཚད།མན་ཇུ་ལ་ཆེས་སྔ་ཤོས་དང་ཆེས་ཕུལ་བྱུང་གི་གཙུག་ལག་སློབ་ཆེན་ཁག་འགའ་ཤས་གསར་འཛུགས་གནང་ལུགས།འཛམ་གླིང་འཁྲུག་ཆེན་གཉིས་པའི་སྐབས་ཨ་རིའི་རྒྱ་ནག་དེ་མནའ་མཐུན་རྒྱལ་ཁབ་ཏུ་བཀུར་ནས་བཙན་རྒྱལ་རིང་ལུགས་པར་རྒོལ་རྡུང་བྱས་ཤིང་།འཁྲུག་ཆེན་གྱི་རྗེས་སུ་རྒྱ་ནག་འཛམ་གླིང་མཉམ་འབྲེལ་རྒྱལ་ཚོགས་ཀྱི་ཚོགས་མའི་རྒྱལ་ཁབ་ཀྱི་ཐོབ་ཐང་རག་སླད་ཨ་རིས་མཐའ་གཅིག་ཏུ་རྒྱབ་སྐྱོར་བྱས་ཚུལ་སོགས་ཨ་རྒྱའི་མཛའ་མཐུན་ངང་མཉམ་ལས་བྱས་པའི་ལོ་རྒྱུས་རེ་རེ་བཞིན་སྤྱི་ཁོག་གི་རྣམ་པས་དྲན་གསོ་བྱས་ཤིང་།ལོ་རྒྱུས་ནི་དགའ་སྡུག་དང་འཕེལ་འགྲིབ།རྒྱལ་ཕམ་དང་ཐོབ་ཤོར་བཅས་ཀྱིས་གྲུབ་པ་གང་ཞིག་ལ།ཨ་རྒྱའི་འབྲེལ་བའི་ལོ་རྒྱུས་ཀྱང་དེ་ལས་མ་འདས་ན།སྐུ་ཞབས་ཕེན་སི་མཆོག་གིས་འོན་ཀྱང་ཞེས་ཁ་ཕྱོགས་ལ་འགྱུར་བ་བཏང་སྟེ།གུང་ཁྲན་ཏང་གིས༡༩༤༩ལོར་ཀྲུང་ཡོན་ས་ཆེན་གྱི་སྲིད་དབང་བཟུང་རྗེས་དབང་ཤུགས་རིང་ལུགས་ཀྱི་འགོ་བརྩམས་ཏེ།ལོ་ལྔའི་གོང་དུ་དཔུང་པ་མཉམ་གཤིབ་ཀྱི་འཐབ་གྲོགས་གཉིས་ཀོ་རེ་ཡ་ཕྱེད་གླིང་གི་རི་ལུང་དུ་ཁྱོད་ཤི་ང་གསོན་གྱི་གཡུལ་ས་ནས་ཐུག་པ་དེ་བློ་ཡུལ་ནས་རྦད་དེ་འདས་པ་ཞིག་ཅི་ལ་མིན་ཞེས་བློ་ཕམ་དང་བཅས།དེ་འདྲ་ཡིན་མོད་ཀྱང་ཞེས་མུ་མཐུད་ནས་མཛའ་བརྩེའི་ལོ་རྒྱུས་ལ་ཕྱིར་དྲན་བྱས་ཏེ།གདུག་རྩུབ་ཆེ་བའི་ཀོ་རེ་ཡ་དམག་འཁྲུག་གིས་ཨ་རི་མི་དམངས་དང་རྒྱ་ནག་མི་དམངས་ཀྱི་མཛའ་བརྩེ་རྨེད་མེད་དུ་གཏོང་ཐུབ་མེད།ལོ་ངོ༢༣གྱི་རྗེས་ཏེ༡༩༧༢ལོར་ཨ་རྒྱའི་འབྲེལ་བར་སླར་གསོ་ཐུབ་པ་དང་།དེ་ནས་ལོ༧གྱི་རྗེས་སུ་ཨ་རྒྱའི་བར་ཕྱི་འབྲེལ་བཙུགས་པ་མ་ཟད་གཞི་རྒྱ་ཆེ་བའི་དཔལ་འབྱོར་ཚོང་ལས་ཀྱི་འགོ་ཡང་ཚུགས།དེ་དང་འགྲོས་མཉམ་དུ་ཨ་རིའི་གཙུག་ལག་སློབ་ཆེན་ཁག་གིས་དུས་རབས་གསར་བའི་རྒྱ་རིགས་བཟོ་བཀོད་པ།ཚོང་ལས་དབུ་ཁྲིད།རིག་པ་བ་དང་དཔོན་པོ་མང་པོ་སྐྱེད་བསྲིང་བྱས་ཚུལ་གླེང་འདུག